Конкурс “Вольнае слова”, на думку Карманава, умоўна дзеліць журналістыку на тры вялікія часткі – кроў, душа і мазгі. – Інфармацыйны жанр – гэта, безумоўна, кроў журналістыкі, аналітычны – мазгі, а мастацка-публіцыстычны жанр – душа журналістыкі. Акрамя таго, ёсць яшчэ дзве намінацыі – “Дэбют”, у якой вызначаецца патэнцыял журналіста, і “Журналісцкае расследаванне”. Мы адмыслова вылучылі расследаванне ў асобную намінацыю, каб заахвоціць беларускіх журналістаў займацца гэтым вельмі складаным, але запатрабаваным у грамадстве жанрам. Як паказвае практыка, менш за ўсё тэкстаў падаецца менавіта ў гэтую намінацыю. Журналісты не хочуць займацца гэтым сінтэзаваным жанрам, – падкрэслівае Юрась Карманаў.